section_heading: Vojna karijera
paragraph_text: Ernst von Oven rođen je 3. veljače 1859. u Kreis Hammu. Sin je Juliusa von Ovena i Sophie von Bodelschwingh. U prusku vojsku stupio je 1878. godine služeći u 91. oldenburškoj pješačkoj pukovniji. Potom pohađa Prusku vojnu akademiju, te se nakon završetka iste vraća na službu u svoju matičnu postrojbu. Godine 1889. promaknut je u čin poručnika, nakon čega služi u Glavnom stožeru u Berlinu. Čin satnika dostiže u ožujku 1893., dok je u čin bojnika promaknut u ožujku 1899. godine. Od 1903. zapovijeda bojnom u 8. turinškoj pješačkoj pukovniji. U rujnu 1905. unaprijeđen je u čin potpukovnika, nakon čega služi u stožeru 27. pješačke pukovnije. U svibnju 1908. promaknut je u čin pukovnika, da bi tri mjeseca poslije, u kolovozu, bio imenovan zapovjednikom 38. streljačke pješačke pukovnije. U travnju 1912. unaprijeđen je u čin general bojnika, te je istodobno imenovan zapovjednikom 38. pješačke brigade sa sjedištem u Hannoveru.